정조 8년
林濟遠。以備邊司言啓曰。今番上言回啓。依頃日陵幸時例。以草記爲之事。命下矣。景慕宮洞口內十戶。居民金致浩等上言。以爲臣矣身等。伏承聖敎。相率入接於宮洞口內十戶。伏承軫念生理之聖敎。又伏承從便決給之傳敎。而迄未蒙生業區處之澤。慶尙道龍宮等八邑。龍紋席子。移作京貢。出給於臣矣身等處。俾蒙終始生成之天恩云云。宮底居民事。不特此十戶而已。前後軫念之敎。非至一再。而以其鄕貢之移作京貢。旣涉更張。且多掣礙。有司之臣。屢度聚議。而未得停當。尙稽對揚。誠甚可悶。然今此宮底最近居生之民。頃因本宮提調疏陳。已爲分隷各軍門。間多入屬。餘且待年。則雖非此等之事。亦足資生。置之。北部居幼學李爀載。以爲。孝廟朝後宮安嬪無子。只有一女淑寧翁主。翁主亦無子。只有一女。卽臣矣身之曾祖母。而安嬪生時。以血孫奉祀之意。稟達于肅廟朝。特命立祀。而元結奉祀條。二百結內。受出者只五十五結矣。丙申年代盡官結蠲罷時。安嬪奉祀條。渾入於還納之中。故今八月上言。啓下戶曹。則戶曹。以代盡防啓。而不遷之位。則雖代盡。折受之不爲還收。自是法典。特命有司。區別還給。俾續香火云云。今春上言時。屢勤傳敎於戶曹。至於一次回啓。再次草記。而畢竟據法防塞。則到今聽理。非所可論。置之。中部居司譯院前銜崔致倫上言。以爲臣矣身父鳳齡。曾於己卯年。以倭學譯官。監董倭館宴大廳修改之役。多有功勞。故其時東萊府使。狀聞請賞。而備局。以令該院稟處之意。回啓蒙允。又於甲申通信之行。以上通事隨往。特蒙陞敍承傳。前後監董譯官之狀聞請賞。特蒙加資者。昭載於本院謄錄。信使之行。押物通事之以準職承傳。亦蒙加資者。其例斑斑。而尙未蒙一視之澤。令該院。特施依例加資之典云云。南部居司譯院前銜玄㷞上言。以爲臣矣身父啓根。曾於丙戌年。以倭學。爲釜山別差時。舊舊島主告訃差倭。規外出來。無意入去。故責諭逐送。則其時東萊府使。狀聞請賞。訓噵崔鶴齡。特施加資。臣矣身父。同是任譯。未蒙一體加資者。已極冤鬱。且於癸未年。臣矣身父。以通信使行押物通事之功。祗受準職承傳。信使回還後。倭語物名。擔當質正。仍卽行用於科試。以信行通事之功。與倭語質正之勞。至蒙加資者。亦有崔鶴齡已施之例。而臣矣身父。獨未霑雨露均施之澤。令該院。照例加資。得蒙天恩云云。賞功酬勞。有國常典。而若其微功瑣勞。旣係職分內事。而乃於年久之後。有此呼籲之擧者。亦不必盡爲聽理。崔鳳齡倭館修改事。自本司。旣因該府使請賞狀本。以令該院稟處之意。回啓蒙允。而該院尙不擧行。則其必有料量而然。信行時上通事。隨往之勞。已蒙承敍之恩。準職命下後。代以加資。雖曰有例。陞敍與準職有異。則亦不可引以爲例。玄啓根。規外差倭責諭逐送事。伊時府使。竝與崔鶴齡。狀聞論賞。而鶴齡則加資。啓根則未蒙加資者。必有差等區別而然。倭語質正加資事。鶴齡之獨被於前。啓根之未蒙於後。亦必有委折而然。信行時押物之勞。已蒙準職之恩。別無疊授之典。崔致倫玄㷞等上言內辭緣。竝置之。燻造契人良人崔興世等上言。以爲動駕時。坊民治道之役。無價替當。而一番治道浮費。殆近四五百金。東西貸債。流來所負。將至累千金。萬無支保之望。或呈京兆。或呈廟堂。則某物間添補之意題給。而物各有主。不敢生意。伏聞嶺南山郡諸邑。距船路三四百里之遠。而位太誠難運輸。故該邑爲慮民弊。自官受給私人。替納京司者。其來已久云。此是無主之物。若使擔當此任。仍爲作貢。則太穀。乃是臣矣徒等所管之物種。先納于惠廳後。受價於該邑事。特命惠廳。從便稟處云云。毋論廛契。必應國役。蓋食其利則有其役故也。燻造契人。以其有燻造賣買之利。故使之專當。郊外動駕時。部字內治道者。其來已久。而只緣本利旣斟於資生。價錢難辦於應役。或呈京兆。或呈本司。屢度號訴。請得添補。而關係變通。尙未從施矣。今此上言中。位太事。未知便否。何如。而若如渠言。便一京作貢位太。係是惟正之貢。則遽然作貢於京。有難輕議。上言內辭緣置之。原春道春川居幼學趙和鎭上言內。以爲貿取各樣木物。進排於丙申年山陵都監。其餘木物。則又爲進排於景慕宮改建都監矣。木物價錢上下時。內都庫人徐得福等十一人。假稱本主。潛自受價者。至於二千一百餘兩之多。呼訴都監。則徐得福等。自都監。移法司督捧。而終不備給。昨年又爲擊錚。以渠等受價後。盡數畢納事。自法司決處矣。渠等。又爲潛自受去。亟令戶曹。詳査決給後。徐得福等罪狀。嚴刑遠配云云。蓋此木物價之見失於都庫主人者。果如渠言。則其欲推尋。不是異事。而裏面事實。有難自本司査究。令戶曹。詳覈決處。俾無紛紜更訴之弊。黃海道鳳山居出身印似斗上言內。以爲臣矣身本邑大弊瘼。卽出身子婿弟姪。有廳軍之役也。每年價布錢三兩及本道監兵水使平安監兵使四防禦使敎諭書往來時。自備糧馬而陪行。則所費多至七兩之錢。一年所入。三倍他役。人皆蒙一疋之恩。而獨不被優恤之澤。且朝爲及第。則暮充此役。出身之紅牌。反不如風憲之差帖。一經風憲。則子孫免役。極力及第。則科前免役者。反得重役。豈不冤痛乎。當此大慶大赦。身軍布折半蕩減之日。人皆有樂樂蘇生之望。而有廳軍。獨有喁喁不平之鳴。出身子孫有廳軍之役。勿侵云云。出身人子枝之差忠贊衛。排番陪扈。當初本意。寔出於榮及親屬之義。追後停番徵布。亦出於軫念遠人之意。向在良役二疋之時。以其稱號。則異於軍保。納布則止於一疋。猶以爲幸。別無稱冤。及其良役半減之後。便與軍丁。同歸一般。而布品極擇。幾費三兩。於是乎抑鬱之思起。號訴之擧作。而其亦匪今斯今矣。今若大加更張。永施蠲免。則非但渠輩志願之快副。抑亦朝家事面之克正。而立番忠贊衛之朔布。旣無出處。又如忠翊忠壯諸衛之同此類者。名色數爻。不一而足。旣不可竝擧而盡罷。亦不可彼仍而此革。向來兒弱番布之特命除減。卽是無前之惠。過此以往。更難輕議。而但一疋布之三兩備納。甚於軍保。此則宜有別般變通。另加慰悅之擧。毋論綿農豐歉。以二兩純錢徵捧。俾絶布品退托之弊。而立番朔布。亦以純錢上下事。嚴飭。分付於京外忠贊衛。如此則忠翊忠壯諸衛。必有向隅之歎。竝照此施行事。一體。分付。至於陪把冗費。他道與本道他邑之同然與否。有未可知。或者沿路則有之。而僻邑則無之歟。或有無弊釐革之道歟。抑或有此則釐革。他則替當。反致呼冤之弊歟。縱不能一切釐革。亦可以稍減分數歟。先令海西道臣。詳細査問。論理狀聞後稟處。慶尙道密陽居民朴斗漢等上言內。以爲時府使金履鐸。煙戶所捧一千餘石。一竝蠲減後。鳩聚官用。定式代給。永革每年收斂之弊。壬寅設賑時。賑穀斗縮與飯米七百餘石。自備擔當。私抄飢民一千五百餘人。自備分賑。今春私抄被災八面飢民三千餘名。自備賑穀累千餘石。分等救活。本府漕倉庫舍二十餘間。盡爲燒燼。故自辦物力。一新改造。無一民使役之事。而不意去月念間。受由上京。還任無期。特令該曹。催促還官云云。該府使之治績。果如上言內辭意。則民之惜去。不是異事。且向來受由。申飭之後。不可一任其瘝曠。卽令吏曹。催促下送。咸安居民朴昌漢等上言。以爲臣矣身母。今年八十有五。而五月分重得時疾。半日氣塞。而前郡守田佐顯。適以勸農過去。躬問症勢。烹鷄取汁。又投當劑。得以回生。且郡守莅任之初。盡蠲戶捧。困於貧餒者。捐廩而濟活。死於時染者。資給而斂窆。五朔居官。百里騰頌。咸民無祿。郡守丁憂。商賈罷市。村巷俱吊。倘非惠澤之浹洽。得人之誠愛。能如是乎。玆敢瀆撓。前郡守田佐顯。奪情徇務。俾蘇弊邑云云。昌漢之母。果因田佐顯之試鷄汁投當劑。得以生活。則在渠實是難忘之恩。待以恩人。極力酬報而已。今此奪情徇務之請。可謂蔑倫之甚者。至於治績有無。尤不合擧論於遭故之人。上言置之。狀者宜有別般懲礪之道。彦陽居民李禹臣等上言。以爲去辛丑。秋事大歉。壬寅春闔境阽死。而本縣居出身曺萬昌。自備一千五百餘金。五面飢民五百八十口。貿穀私賑。癸卯春。復以九百餘金。濟活九百人口。且於今春染疫大熾。晩昌親裹糧米。遍行各里。抄出無勢飢病七百八十口。計口給糧。遂使全活。自壬寅至今春賑濟飢民。合二千六十餘石。而晩昌。蕩盡田庄。跧伏窮鄕。特垂褒賞之恩云云。晩昌。之連三年濟活飢民數。至二千六十餘石之多。則當此千石以上別施褒賞之時。守令道臣。何爲而尙今淹置乎。更令道臣。詳査實績。論理狀聞後稟處。彦陽居民李德衍等上言。以爲本縣。地狹人少。戶數止於一千一百。而雜頉外應役。不過六百五十六戶。軍額則一千七百八十名。故一人之身。三四應役。其他積弊旣痼。民不能自存。大抵萬曆己亥。革罷本縣。半屬蔚山。半屬慶州矣。二去壬子。自蔚分縣。復設邑號。而慶州所附虎巖以南列朴之地。未能還推。故民戶田結。太半減縮。而軍額元摠。依前充定。邑之弊瘼。的然可知。特令備局。別遣郞廳。摘奸地界後。虎巖以南列朴之界。還給本縣。一如機張陰竹等例。以濟一縣之民云云。劃地定界。其來已久。毋論還推與割付。一開此路。則陽川歙谷懷仁陰城之民。其將接跡而起。弊則可悶。事則難施。置之。慶尙道陜川海印寺僧聖演叔鄭基祥代現上言。以爲本縣海印寺表忠祠。卽休靜惟政靈圭。享祀之所。而創祀於萬曆庚戌。賜額於康熙十三年。逮至戊午。立祠海印。賜號表忠。又給復戶五結。以爲香火之資。而本道僧南鵬。煽言密陽是惟政胎生之地。私建影堂於密陽而享之。辛酉因院祠疊設處撤毁之朝令。以海印表忠。後於密陽。仍爲撤毁。海印創祠。自庚戌至辛酉。爲一百四十餘年。密陽創祠。在於己未。而至辛酉。不過爲三年之間。則海印之以疊設而撤毁。不勝冤迫。亟命有司。還奉三師祠宇於海印本寺云云。陜川密陽祠院之訟。卽是僧徒之一大戰。京外號訴。不啻屢次。而迄未歸一。取考今年春間禮曹嶺營往復文移。則時道臣。論列前後事實甚詳。多主海印移建之論。而以其密陽建祠之旣係年久。且經筵稟。非本道所可擅許爲言。其不可輕易變通之狀。亦可推知。毋論陜川與密陽。自朝家。許以逮祠。永示表奬則一般。不必較挈於地之彼此。置之。全羅道南原居出身梁世彭上言內。以爲臣矣身等田畓結負之稅。納于明惠宮矣。丙申罷宮後。朝家屬之戶曹。故依例納稅者。已爲八年之久。而昨年。自內需司。更徵土稅。一土之稅。納于戶曹。納于內司。事極冤枉。分揀善處。俾無一土兩稅之弊云云。長興平日島居民朴東漢上言內。以爲平日等四島。本是民土。互相賣買矣。自䄙嬪房折受後。每結米二十三斗。定式上納。眞木扇子兩島。以廢牧場。同爲折受。故爲有土免稅。每結米八十斗收捧矣。至於中間。平日等四島。混同以八十斗收稅。丙申罷宮後。二十三斗外。別無加納矣。自戊戌年。導掌輩。依前以八十斗收稅。極爲痛冤。昨年綸音內。何論有券無券。何拘有土無土。事關吾民。正稅可蠲。況內司之需乎。益下之政。政在此等處頒下。則雖惟政之稅。似不當濫捧。況此稅外之稅乎。且島民。以此呈訴。擧被導掌之構陷。因爲致死者。至於四人之多。前後文券。亦被奪去燒火。豈不萬萬冤抑。六島元結竝爲二百五十一結。每結米八十斗收捧內。二十三斗。納之戶曹。五十七斗。則導掌私捧。爲千餘石。未罷宮前。宮納一百三結零外。盡爲導掌之私物矣。罷宮後。托屬內司云。而又無明白文蹟。則導掌之毋論有土無土。虐民濫捧。實非朝家定式之本意。六島土稅。一依戶曹定稅上納後。導掌浚民膏血之罪。依律重繩。以伸冤死四人之恨云云。宮結之兩稅單稅。專係於有土無土。宮曰有土。民曰無土。訟而決。決而訟。迄無止泊。今番則毋論南原與長興。六島。令道臣細考來歷。明加決折後。枚報本司。永作立案。俾絶宮民間前頭紛紜之弊事。另加嚴飭。興德居民魯萬年上言內。以爲臣矣身之父唜奉。本縣案付尙衣院奴。辛丑年身死之後。雖出物故狀。以事係京司。尙未頉免。而且今大霈旁流。生者之身布。猶爲減半。則旣骨之臣矣身父。尙此未頉。尤極冤枉。卽爲頉案免貢云云。其父身死後四年。尙未頉案。人子情理。宜乎冤悶。此必是未及代定。難於充貢之致。令道臣。分付地方官。據實頉案後。搜得生産。使之代定事。嚴明知委。上項上言十五張內。崔致倫玄㷞魯萬年。事雖猥屑。係是四件。懲治一款。特爲參酌。其外狀頭十二人。毋論本事之施與不施。其違格例則一般。竝移送法司。從輕重懲礪。何如。傳曰。景慕宮十戶民人等事。旣皆分隷各營。次次入屬。則敢生分外之望。所謂擊錚。容易爲之。民習痛駭。狀頭如是軍卒。令該營決棍徵治。否則令本宮提調。各別科罪。北部幼學李赫載事。其所呼籲。不無一二近可之端。更令該曹。論理草記稟處。中部司譯院前銜崔致倫事。己卯倭館修改之役。尙不回啓論賞。似因未遑而然。至於甲申信使回還後。陞敍承傳之尙不擧論。足爲稱冤之端。況準職以加資代用。旣有前例。本院無他陞敍之窠。則參用準職之例。固無所妨。依願施行。南部司譯院前銜玄㷞事。差倭逐送後。賞加之一爲一否。倭語質正後。賞典之亦有區別。必因當初商量差等而然。竝當依草記勿施。而通信使行。旣有準職承傳。則特許代加。不至爲濫賞。亦爲依願施行。俾此輩。知有朝家勤緩之政。燻造契人等事。作貢固未易。爲弊宜蠲省。貢市堂上。更具意見。論理草記。春川幼學趙和鎭事。煩籲迄可休矣。令刑判嚴治。所訴事。卽爲詳査決給事。申飭該曹。鳳山出身印似斗事。非獨渠之所訴爲然。朝家稔聞有廳軍之弊。思欲釐正而未果。況今年値無前之邦慶。使行蠲惠之政。而此輩。若無別般矯弊。豈無抑鬱之歎。依草記。此後勿論忠贊忠翊忠壯衛。直以二兩純錢。徵捧。番布亦以純錢上下事。嚴飭知委。立法之初。若不痛祛舊習。其將名存而實無。卿等更加理會。嚴防生弊之源。至於陪把冗費事。亦依草記。令道臣。斯速詳査狀聞。密陽居民等事。依草記。該府使。今日內下送後。形止。令該曹草記。咸安民人等事。奪情之請。大關民習。狀頭。令道臣參酌懲治。彦陽居民等事。本縣人曺晩昌。連三年私賑石數。至於此多。則道啓之見漏。事甚訝惑。如非邑宰匿不報營。豈有是也。嚴飭本道。詳査狀聞。同縣居民等事。依草記施行。海印僧事。令道臣。論理狀聞。南原出身梁世彭事。長興平日島居民事。令道臣除尋常。細考詳覈報來。復令戶判。從公決給後。草記。其中島民冤死之說。雖不可取信。朝家旣聞之後。不可仍以置之。此一款。亦令道臣。各別嚴査狀聞。興德居民事。卽令頉給。而今此上言中。四件事外。例自政院。直置猥濫秩。而今番竝付卿等稟處。係是拔例之事。且與擊錚有異。則違格與否。不必査治。此一款置之。奏御文字。宜所審愼。況稟處命下。已至兩日。而草記中多誤書處。亦有稽滯之失。卿等推考。可也。